ריס מקלנגן

ריס ג'ושוע מקלנגן () (באירית: () Rhys Joshua McClenaghan; נולד ב-21 ביולי 1999) הוא מתעמל אירי המתחרה עבור אירלנד וצפון אירלנד. האלוף האולימפי (פריז 2024) בסוס הסמוכות. פעמיים ברציפות אלוף העולם (2022 ו-2023), זוכה מדליית ארד באליפות העולם (2019), שלוש פעמים אלוף אירופה (2018, 2023, 2024) ואלוף משחקי חבר העמים (גולד קוסט 2018) בתרגיל סוס סמוכות ובכך היה למתעמל האירי הראשון שזכה במדליית זהב באולימפיאדה, אליפות עולם ואליפות אירופה.

 ביוגרפיה 
מקלנגן נולד במחוז דאון שבצפון אירלנד לטרייסי ודני מקלנגן. הוא התאמן במועדון ההתעמלות רת'גייל שבבנגור. בהמשך עבר לדבלין כדי להתאמן במכון האירי לספורט באבוטסטון. הוא מתאמן בהדרכתו של לוק קרסון.

2016
באליפות בריטניה בהתעמלות שנערכה בשנת 2016 זכה במדליית ארד בתרגיל סוס הסמוכות, אחרי המדליסטים האולימפיים לואיס סמית' ומקס ויטלוק. באותה שנה, באליפות אירופה לנוער זכה במדליית כסף בתרגיל סוס הסמוכות.

2018
אלוף אירופה ואלוף משחקי חבר העמים
במשחקי חבר העמים שנערכו בגולד קוסט, אוסטרליה בשנת 2018 זכה במדליית זהב בתרגיל סוס הסמוכות וניצח את האלוף האולימפי ואלוף העולם המכהן, מקס ויטלוק מבריטניה, בשל ביצוע טוב יותר למרות שלשניהם היה ניקוד זהה של 15.100 נק'. הייתה זו המדליה הראשונה בהתעמלות של צפון אירלנד במשחקי חבר העמים הבריטי. באליפות אירופה שנערכה בגלאזגו אותה שנה  הוא זכה במדליית זהב בתרגיל סוס הסמוכות בתוצאה של 15.300 נק', לפני רוברט זליגמן מקרואטיה (14.866 נק') וסשו ברטונציי מסלובניה (14.866 נק') והפך לאלוף אירופה הראשון של אירלנד.

2019
מדליית ארד באליפות עולם
באליפות העולם בהתעמלות שנערכה בשטוטגרט באוקטובר 2019 זכה במדליית ארד בתרגיל סוס הסמוכות בתוצאה של 15.400 נק', אחרי מקס ויטלוק מבריטניה (15.500 נק') ולי צ'יקאי מטייפה (15.433 נק'), הראשונה אי פעם של אירלנד ובכך היה למתעמל המעוטר ביותר של אירלנד בכל הזמנים.

2021
באולימפיאדת טוקיו (2020) סיים במקום שביעי בתרגיל סוס הסמוכות בתוצאה של 13.100 נקודות. בשלב המוקדמות הוא עלה מהמקום השני בתוצאה של 15.266 נקודות.

באליפות העולם שנערכה בקיטאקיושו שביפן באוקטובר סיים במקום 24 בתרגיל סוס הסמוכות בתוצאה של 13.766 נקודות.

2022
במשחקי חבר העמים 2022 שנערכו בברמינגהאם שבאנגליה ביולי-אוגוסט זכה במדליית כסף בתרגיל סוס הסמוכות בתוצאה של 14.133 נקודות. בתחרות הקבוצתית סיים במקום 11 ביחד עם נבחרת צפון אירלנד.

באליפות אירופה שנערכה במינכן שבגרמניה באוגוסט סיים במקום תשיעי בתרגיל סוס הסמוכות בתוצאה של 14.200 נקודות.

באליפות העולם שנערכה בליברפול שבאנגליה, הממלכה המאוחדת באוקטובר-נובמבר זכה במדליית זהב בתרגיל סוס הסמוכות בתוצאה של 15.300 נקודות, לפני אחמד אבו אל-סוד מירדן (14.866 נקודות) והרוטיון מרדיניאן מארמניה (14.733 נקודות).

2023
באליפות אירופה שנערכה באנטליה שבטורקיה באפריל, זכה במדליית זהב בתרגיל סוס הסמוכות בתוצאה של 14.666 נקודות, לפני מקסים ז'נטז'ס מבלגיה (14.566 נקודות) וארתור דבטיאן מארמניה (14.266 נקודות).

באליפות העולם שנערכה באנטוורפן שבבלגיה באוקטובר זכה במדליית זהב בפעם השנייה ברציפות בתרגיל סוס הסמוכות בתוצאה של 15.100 נקודות, לפני קוי יאנג מארצות הברית (14.966 נקודות) ואחמד אבו אל-סוד (14.633 נקודות).

2024
באליפות אירופה שנערכה ברימיני שבאיטליה באפריל זכה במדליית זהב בפעם השנייה ברציפות בתרגיל סוס הסמוכות בתוצאה של 15.300 נקודות, לפני לוראן דה מונק מהולנד (14.933 נקודות) ומריוס גאורגיו מקפריסין (14.800 נקודות).

באולימפיאדת פריז זכה מקלנגן במדליית זהב בתרגיל סוס הסמוכות בתוצאה של 15.533 נקודות, לפני נרימן קורבאנוב מקזחסטן (15.433 נקודות) וסטיבן נדורוסיק מארצות הברית (15.300 נקודות). מקלנגן הפך למתעמל האירי הראשון שזוכה במדליית אולימפית.

 הישגים ואתרים 
בינואר 2021 הוענקה למקלנגן מדליית האימפריה הבריטית  כאות הוקרה על הישגיו בתחום ההתעמלות.

בשנת 2025 זכה מקלנגן בעונה השמינית של הגרסה האירית לתוכנית רוקדים עם כוכבים.

בשנת 2026 מונה לחבר במסדר האימפריה הבריטית כהוקרה להישגיו בהתעמלות.

 קישורים חיצוניים 

 ריס מקלנגן, באתר התאחדות ההתעמלות הבינלאומית

 הערות שוליים 

קטגוריה:ספורטאים אירים
קטגוריה:מתעמלים אולימפיים
קטגוריה:אלופי עולם בהתעמלות
קטגוריה:מתעמלים באולימפיאדת טוקיו (2020)
קטגוריה:משתתפי אולימפיאדת פריז (2024)
קטגוריה:אלופים אולימפיים: סוס סמוכות
קטגוריה:אלופים אולימפיים מאירלנד
קטגוריה:מקבלי עיטורים בריטיים
קטגוריה:חברים במסדר האימפריה הבריטית
קטגוריה:זוכי רוקדים עם כוכבים
קטגוריה:מתחרי רוקדים עם כוכבים
קטגוריה:אירים שנולדו ב-1999